А назву праграмы падказаў часопіс "Музеум", які выходзіў пад эгідай ЮНЕСКО. У ім апісваліся вельмі цікавыя з'явы сусветнай культуры. Былі выпускі, прысвечаныя, напрыклад, цыганам альбо нейкаму аднаму традыцыйнаму рамяству. Гэта падказала думку, што для паказу ў праграме трэба браць з'явы вельмі важкія для нас, для краіны, для нашай культуры. "Музеум" - гэта адна з назваў музея, велічнага, сусветнага. Яна паходзіць ад грэчаскага слова "музеон," што азначае храм муз. Мне ўяўлялася, што гэта будзе наш, так бы мовіць, тэлехрам. Зараз, праўда, я больш схільная лічыць яго тэлеэнцыклапедыяй, якая распавядае пра музейныя рэчы ці з'явы, надзвычай важныя для нас. Што я маю на ўвазе?